Diari Oficial de la Generalitat Valenciana


Sumari del DOGV 7946, del 29-12-2016 (2016/10329)

RESOLUCIÓ de 19 de desembre de 2016, de la Direcció General d'Agricultura, Ramaderia i Pesca, per la qual es declara la presència de la plaga de quarantena denominada Scirtothrips dorsalis Hood i s'adopten mesures urgents per a la seua eradicació i control a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7946

Data del DOGV
:   29-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10727


Data del document
:   19-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 19 de desembre de 2016, de la Direcció General d'Agricultura, Ramaderia i Pesca, per la qual es declara la presència de la plaga de quarantena denominada Scirtothrips dorsalis Hood i s'adopten mesures urgents per a la seua eradicació i control a la Comunitat Valenciana. [2016/10076]  
Antecedents:  
Scirtothrips dorsalis, també conegut com trips del te o ?chilli- trips, és un insecte de l'ordre dels Tisanòpters, família Thripidae. És originari del Sud-est Asiàtic, però a hores d'ara està àmpliament distribuït en altres zones com Japó, Índia, República de Sud-àfrica, Costa d'Ivori, Kenya, Amèrica del Nord (Florida), Centreamèrica (Mèxic, Puerto Rico, Jamaica, Trinidad...).  
A finals de 2016, i en les inspeccions que es realitzen en la Comunitat Valenciana dins del Pla de Vigilància Fitosanitari Citrícola, es detecta la presència de S. dorsalis en una trampa cromotròpica groga en el terme municipal de Cox. Es realitzen mostrejos en les parcel·les situades en l'àrea d'influència de la trampa, i es confirma la presència de la plaga sobre material vegetal de cítrics en diverses parcel·les al voltant de la trampa.  
Scirtothrips dorsalis Hood és una plaga inclosa en l'annex II, secció I, part A, punt a 26, de la Directiva 2000/29, de 8 de maig, del Consell, relativa a les mesures de protecció contra la introducció en la Comunitat d'organismes nocius per als vegetals o productes vegetals i contra la seua propagació en l'interior de la Comunitat; per la qual cosa està considerat un organisme de quarantena i per tant sotmés a regulació, i per al qual és necessari prendre mesures per a la seua eradicació i control.  
  
Scirtothrips deposita els ous en els teixits més tendres de la planta. L'alimentació per part de larves i adults de S. dorsalis deriva cap a un sever dany cel·lular en els teixits atacats, cosa que dóna lloc a deformacions en fulles i fruits, i a la caiguda de flors. Els danys en fulles afecten l'activitat fotosintètica de la planta, però les repercussions més severes van associades als atacs als òrgans reproductius (flors i/o fruits), que poden donar lloc a la pèrdua de la collita per la caiguda massiva de flors o per la depreciació qualitativa dels fruits.  
  
Consideracions legals i tècniques:  
La competència dels òrgans de la Conselleria d'Agricultura, Medi Ambient, Canvi Climàtic i Desenvolupament Rural, l'atorga el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, segons el tenor del qual correspon a la Direcció General d'Agricultura, Ramaderia i Pesca assumir, entre d'altres, les funcions en protecció i sanitat agrària.  
L'article 14 de la Llei 43/2002, de 20 de novembre, de sanitat vegetal (BOE 279, 21 de novembre), habilita a la Comunitat Valenciana per a adoptar alguna de les mesures fitosanitàries establides en l'article 18 d'aqueixa llei, la qual cosa implica la facultat de desinsectar, desinfectar, immobilitzar, destruir, transformar o sotmetre a qualsevol altra mesura profilàctica els vegetals i els seus productes, i també el material relacionat que puga ser vehicle de plagues.  
L'article 13 de la Llei 43/2002, de 20 de novembre, de sanitat vegetal, estableix que l'execució de les mesures fitosanitàries necessàries per a l'eradicació de les plagues haurà de realitzar-les l'interessat, considerant que és obligació dels particulars:  
a) Mantindre els seus cultius, plantacions i collites, i també les masses forestals i el medi natural, en bon estat fitosanitari per a la defensa de les produccions pròpies i alienes.  
b) Aplicar les mesures fitosanitàries obligatòries que s'establisquen com a conseqüència de la declaració d'existència d'una plaga.  
L'incompliment de les mesures esmentades pot ser considerat infracció administrativa, la qual cosa pot obligar l'òrgan competent de l'Administració pública a iniciar el corresponent expedient sancionador basant-se en les obligacions dels particulars en la prevenció i lluita contra plagues (article 53 i seg.) segons la Llei 43/2002, de 20 de novembre, de sanitat vegetal.  
L'adopció d'aquestes mesures implica l'entrada en les finques i parcel·les dels particulars afectats per l'organisme de quarantena per a l'eradicació de totes les espècies sensibles, sense perjudici que els titulars procedisquen a l'execució de les mesures, de conformitat amb el que estableix l'article 19 de la Llei 43/2002, de 20 de novembre, de Sanitat Vegetal.  
Per tot això, resolc:  
1. Declarar l'existència de la plaga denominada Scirtothrips dorsalis Hood a la Comunitat Valenciana.  
2. Establir les zones demarcades on es troba present l'organisme nociu:  
Es considerarà zona demarcada l'àrea resultant de sumar la parcel·la afectada més la zona tampó que estarà conformada per totes aquelles parcel·les que es troben en un polígon, en la seua totalitat o en part, dins d'una ràdio de 500 m al voltant de les parcel·les infestades.  
En l'annex I de la present resolució, es detallen els polígons i termes municipals considerats zones demarcades.  
En les zones demarcades queda prohibida la circulació de vegetals de Citrus, Fortunella Swingle, Poncirus Raf i els seus híbrids, excepte els fruits i llavors.  
3. Establir les següents mesures fitosanitàries de compliment obligatori dins de les zones demarcades:  
a) Els propietaris que detecten la presència de la plaga o dels seus símptomes en arbres de la seua propietat tenen l'obligació de comunicar-ho als serveis de sanitat vegetal de la seua província.  
b) Les parcel·les amb espècies sensibles a Scirtothrips dorsalis, hauran de ser tractades amb els productes fitosanitaris determinats pels serveis tècnics oficials. Com a mínim es realitzaran dos tractaments consecutius amb un interval de dos a tres setmanes alternant, si és possible, les matèries actives autoritzades.  
c) En l'aplicació dels tractaments es tindrà en compte l'etapa del cultiu, s'adequaran a aquesta els productes triats per a la lluita contra l'organisme nociu i es respectaran en tot moment els condicionaments i les restriccions establits per la legislació vigent.  
d) Tots els productors i comerciants de vegetals d'espècies hostatjants segons la relació de l'Organització Europea de Protecció de les plantes (EPPO), tant ornamental com fruiter, han d'assegurar-se que aqueixa planta circula amb la corresponent documentació fitosanitària i, en cas de detectar la plaga o els seus símptomes, hauran de notificar-ho als serveis oficials de sanitat vegetal.  
e) Establir qualsevol altra mesura que es justifique tècnicament o científicament com a necessària en el control de la plaga.  
4. Prospeccions. Tal com s'estableix en la Llei 43/2002, de Sanitat Vegetal, i també en el Decret 123/2005, del Consell, i la Directiva 2000/29, del Consell, el personal del Servei de Sanitat Vegetal podrà realitzar controls oficials en aquells llocs on es cultiven, produïsquen, emmagatzemen o posen a la venda vegetals, productes vegetals o altres objectes.  
5. La present resolució no esgota la via administrativa, podent ser recorreguda en alçada davant el secretari autonòmic d'Agricultura, Pesca, Alimentació i Aigua en el termini d'un mes a comptar des de l'endemà de la notificació, d'acord amb el que disposen els articles 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
València, 19 de desembre de 2016.- El director general d'Agricultura, Ramaderia i Pesca: Rogelio Llanes Ribas.  
  
  
ANNEX I  
Relació de polígons i termes municipals   
considerats de zones demarcades  
  
Terme municipal Polígon  
Albatera 15, 16 i 24  
Callosa del Segura 18  
Cox 1, 2, 3 i 4  
Granja de Rocamora 1, 5 i 10  
Orihuela 9, 13, 14, 15, 16 19 i 20